પ્રશાંત દયાળ (મેરાન્યૂઝ, અમદાવાદ): કોંગ્રેસના સિનિયર નેતા દિગ્વિજયસિંહ સહિત કેટલાક નેતાઓ પોતાનું મોંઢુ બંધ રાખે તો પણ કોંગ્રેસને ભવિષ્યમાં ફાયદો થાય તેમ છે. કોંગ્રેસને પ્રજાથી દુર કરવામાં ભાજપની જે મહેનત છે તેના કરતા વધુ દિગ્વિજયસિંહ જેવા નેતાઓએ ખોટા સમયે ખોટા નિવેદનો કરી પ્રજાને કોંગ્રેસની સુગ થઈ જાય તે પ્રકારનું કામ કર્યુ છે. 2017ની ગુજરાત વિધાનસભાની ચૂંટણીમાં રાહુલ ગાંધીએ કોંગ્રેસના નાના મોટા તમામ નેતાઓને તાકીદ કરી હતી કે કોઈ પણ નેતા નરેન્દ્ર મોદી ઉપર વ્યક્તિગત અને હલકી કક્ષાના નિવેદન કરે નહીં. આમ છતાં કોંગ્રેસના સિનિયર નેતા મણીશંકર ઐયરે નરેન્દ્ર મોદી માટે ‘નીચ’ શબ્દનો પ્રયોગ કર્યો.